
RAPORT

asupra propunerii legislative cu privire la încadrarea în muncă a persoanelor cu handicap
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă cu privire la încadrarea în muncă a persoanelor cu handicap, trimisă cu adresa nr. P.l.-X 307 din 17 mai 2004.

La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.
Propunerea legislativă are ca obiect de reglementare încadrarea în muncă a persoanelor cu handicap astfel încât aceste persoane să fie integrate în viaţa economică şi socială.
Comisia propune Plenului respingerea iniţiativei legislative din următoarele considerente:
a) Propunerea legislativă contravine prevederilor art.14 din Legea nr.24/2000 privind normele de tehnică legislativă pentru elaborarea actelor normative, deoarece unele reglementări cuprinse în propunerea legislativă se regăsesc şi în alte acte normative, dintre care enumerăm cu titlu exemplificativ:
· Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap;

· Ordonanţa Guvernului nr.129/2000 privind formarea profesională a adulţilor;

· Hotărârea Guvernului nr.1215/2002 pentru aprobarea Strategiei naţionale privind protecţia specială şi integrarea socială a persoanelor cu handicap din România;

· Ordonanţa Guvernului nr.14/2003 privind înfiinţarea, organizarea şi funcţionarea autorităţii Naţionale pentru Persoanele cu Handicap;
· Legea nr.53/2003 – Codul muncii.
b) În propunere nu se prevede abrogarea Ordonanţei de urgenţă a Guvernului nr.102/1999, deşi unele dispoziţii ale acesteia vin în contradicţie cu prevederile actului normativ în vigoare.
c) Referitor la aspectele financiare, precizăm că dispoziţiile privind impozitul pe profit nu pot fi susţinute întrucât contravin prevederilor Legii nr.571/2003 privind Codul fiscal.
De asemenea, se propune o subvenţionare cu 50% din salariul de bază minim brut pe ţară a salariului persoanelor cu handicap angajate peste obligaţia prevăzută de lege, fără a se menţiona sursa de acoperire a acestor cheltuieli, aspect care contravine prevederilor art.138 alin.(5) din Constituţia României, republicată, conform cărora “nici o cheltuială bugetară nu poate fi aprobată fără stabilirea sursei de finanţare”.
2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 10 mai 2004.
3. La lucrările comisiei au fost prezenţi 19 deputaţi, din totalul de 21 membri ai comisiei.

4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din 10 iunie 2004, Comisia a propus respingerea iniţiativei legislative cu 14 voturi pentru şi 3 abţineri.
PREŞEDINTE,



SECRETAR,

Smaranda DOBRESCU


Pavel TODORAN

Întocmit, 

Expert Elena MESAROŞ

4

